**Ренесансът** е културно движение, продължило приблизително от XIV до XVII век. То възниква във Флоренция в края на Средновековието, а през следващите столетия се разпростира в Западна, Централна и Северна Европа.

Думата "ренесанс" произхожда от термина "la rinascita" (прероден). Ренесансовият стил е наричан от съвременниците си с термина "all'antica" или "по древен маниер"

Основните характеристики на културното развитие през Ренесанса са връщането към ценности и форми на Гръцката и Римската античност в литературата, философията, науката и най-вече изкуството и архитектурата, развитието на линейната перспектива в живописта.

**Изобразителното изкуство** през Ренесанса използва нови художествени елементи: обемни композиции, реалистични пейзажи и портрети. Най-известните ренесансови художници са Сандро Ботичели, Леонардо да Винчи, Микеланджело Буонароти.

**Ренесансовата архитектура** поставя ударение на симетрията, пропорциите, геометрията и равномерната повторяемост на определени части, както е прилагано в архитектурата на класическата Античност и архитектурата на Древен Рим, от която са запазени значителен брой примери. Най-известният архитект на Ренесанса е Микеланджело Буонароти, ръководил грандиозни строителни работи в Рим.